钦定古今图书集成/历象汇编/乾象典/第030卷 > 章潢图书编 > 《论日月所历》
## 钦定古今图书集成/历象汇编/乾象典/第030卷 > 章潢图书编 > 《论日月所历》

日之行于天也，历一昼夜而周乎东西，历春夏秋冬
而周乎南北。月之昼夜周乎东西者，不及乎日，而一
月之间则东西南北莫不周焉。故二十七日有奇与
天会，二十九日有奇与日会，历十二辰而月建，一周
岁乃成焉。月亦何其劳欤？盖日，天道也，君道也，夫道
也；月，地道也，臣道也，妻道也。《易》于《坤》之卦爻曰：“利牝
马之贞”，曰“先迷后得主”，曰“或从王事，无成有终”，曰“地
道无成而代有终”也。是故知坤则知月矣，知乾坤则
知日月矣，岂特知日月哉？凡两间之阴阳消息，莫不
知之矣。故易字为日月之象。